S. Kahanec, poslanec: (2010-02-10):
Tento návrh zákona, ktorý predložil pán poslanec Gabura, je takisto veľmi kratučká novela, ale s ďalekosiahlymi dôsledkami. A keďže ide o hospodárenie s verejnými prostriedkami a keďže touto novelou chce presadiť, aby tieto verejné prostriedky boli pod lepšou spoločenskou kontrolou, a chce, aby vlastne sa prijalo určité pravidlo, ktoré by sa presadilo aj do novely Obchodného zákonníka, tak treba, aby v tom prípade, ak ide o verejné obstarávanie, nebolo možné zmluvy vyčierňovať, vybieľovať ap., ako sme to videli naposledy napr., keď sme boli na poslaneckom prieskume, keď išlo o zmluvy, ktoré súviseli so zavedením elektronického mýta. To je typický príklad. Proste prílohy, alebo tvorba ceny, alebo poplatky za jednotlivé mýtne transakcie, tieto nemožno zverejniť?! No je normálne, ak nemôžeme zverejňovať veci, ktoré súvisia s tým, že koľko v budúcnosti vynaložíme na to peňazí alebo ešte ďalších peňazí naviac? A tento návrh zákona, ktorý predkladá kolega poslanec Gabura, chce proste znížiť tieto možnosti, aby nebolo možné takýmto spôsobom vybieľovania strán a vyčierňovania strán odstrániť riadnu kontrolu pre využitie verejných financií. Neviem, či v tom môže mať niekto problém, aby sa verejné financie vynakladali transparentne. Ja si myslím, že by ho nemal mať. Ale uvidíme to pri hlasovaní o tomto návrhu zákona. Očakávam, samozrejme, negatívny výsledok zo strany koaličnej väčšiny. A očakávam ho predovšetkým preto, lebo nie tak dávno bola prijímaná vládna novela zákona o verejnom obstarávaní, čo bol materiál, ktorý bol doručený v auguste 2009 a týkal sa novely zákona o verejnom obstarávaní, teda zákona č. 25/2006 Z. z. Paradoxné na tom všetkom je to, že tá vládna novela, ktorá mohla zahrnúť aj ďalšie vylepšenia zákona o verejnom obstarávaní, tieto vôbec nemala v úmysle zahrnúť ani ich tam nezahrnula. A pritom súbežne, samozrejme, opozičný návrh, ktorý bol predložený a ktorý chcel riešiť predovšetkým a obmedziť plytvanie s verejnými zdrojmi a týkal sa predovšetkým problémového využívania verejných financií, s tým, že navrhoval jednak elektronické akcie, jednak stanovenie štandardov a finančných limitov, ale tiež sprísnenie a spresnenie pravidiel, aby sa nemohol zneužívať inštitút časovej tiesne, ale takisto aby sa nemohli využívať nejaké obštrukcie ohľadom predkladanej ceny, samozrejme, tento opozičný návrh a všetky tieto návrhy v tejto vládnej novele, ktorá bola súbežne prijímaná, neboli, sa neodsúhlasil. Na druhej strane samotná vládna novela v podstate riešila problém iný, problém zneužívania inštitútu žiadostí o nápravu námietok smerujúcich proti inému úkonu verejného obstarávateľa. To znamená, riešila nie postavenie obstarávateľa, štátu alebo štátnej inštitúcie, ktorá by mala šetriť verejné zdroje, ale problém investora, ktorý má problém, ak tí druhí, neúspešní uchádzači podávajú námietky. To všetko pripomínam len preto, lebo stále tu hovoríme o tom, ako všetko chceme zlepšovať, ako chceme získať verejné zdroje, ako chceme byť sociálni ap., a na druhej strane konkrétne veci, ktoré som teraz spomínal, kroky, skutky sú úplne opačné. Pri hlasovaní návrhy zákonov alebo novely, ktoré k tomu smerujú, teda k efektívnejšiemu využívaniu verejných financií, nepodporuje koaličná väčšina. A dokonca podporuje také kroky, aby tí investori mali silnejšiu pozíciu a neotravovali ich nejakými námietkami neúspešní uchádzači. A teraz sa vrátim naspäť k tomu predloženému návrhu, ktorý predkladá kolega poslanec. A nechcem sa stavať do pozície právneho experta, lebo právnikom nie som. Ale myslím si, že jednou z možností je práve toto zavedenie pravidla, že keď jednou zmluvnou stranou pri verejnom obstarávaní bude štát, resp. verejné zdroje, tak musí tá druhá strana, ktorá sa uchádza o to, pristúpiť na zverejnenie všetkých podmienok, teda musia byť tieto zmluvné vzťahy k dispozícii pre kontrolu tak, ako to napr. stanovuje zákon o slobodnom prístupe k informáciám. Ale na druhej strane niektoré veci, ktoré sú obchodným tajomstvom, boli z toho vylúčené. To znamená, tá jedna veta, že ustanovenia o obchodnom tajomstve sa pre tento prípad nevzťahujú, je rozhodujúca. Som zvedavý, či tento návrh zákona koaličná väčšina posunie aspoň do druhého čítania, lebo keď chceme zlepšovať tento stav z hľadiska hospodárenia s verejnými financiami, tak potrebujeme aspoň takéto úpravy, aspoň tie malé kroky, keď už sa tie ostatné nedejú, aby sa posunula situácia k lepšiemu. Takže počkám si na hlasovanie a uvidím, či to podporíte. Ďakujem pekne.